Milla Yovoviç
Militsa Boqdanovna Yovoviç (ing. Milica Bogdanovna Jovovich; 17 dekabr 1975, Kiyev, Ukrayna SSR, SSRİ) — amerikalı aktrisa, model. Milla Ukraynanın Kiyev şəhərində anadan olub və uşaq yaşlarında Los-Ancelesə köçüb. O, modellik karyerasına 1987-ci ildə fotoqraf Herb Rits onu italyan jurnalının üz qabığı üçün çəkdirdikdən sonra başlayıb. Milla gənc yaşlarında Riçard Avedon tərəfindən kosmetika şirkəti olan Revlonun "Dünyanın ən unudulmaz qadınları" reklamlarında çəkilib. Milla Yovoviçin ilk rolu 1988-ci ildə "The Night Train to Kathmandu" adlı televiziya filmində olub. O, həmin il "Two Moon Junction" filmində çəkilib. Milla Yovoviç 1991-ci ildə "Return to the Blue Lagoon" adlı romantik filmdəki çıxışı ilə məşhurlaşıb. Onun 15 yaşında olması izləyicilərin diqqətini çəkmişdi. O, fransız rejissor Lük Bessonun 1997-ci ildə çəkdiyi elmi fantastika janrında olan "Beşinci Element" filmindəki performansına görə tanındı. Milla həmin il Bessonla ailə həyatı qurmuş, lakin tez bir zamanda boşanmışdır. O, 1999-cu ildə, Bessonun "The Messenger: The Story of Joan of Arc" filmində həm qəhrəman, həm də şəhid olan baş qəhrəmanı canlandırıb. Milla 2002-ci ildən 2016-cı ilə qədər "Resident Evil" film seriyasında Elis rolunda çəkilmişdir. İstedadlı sənətçi olan Milla Yovoviç 1994-cü ildə "The Divine Comedy" adlı ilk studiya albomunu buraxmışdır. Debüt albomunun uğurundan sonra o, 1998-ci ildə "The People Tree Sessions" adlı başqa bir albomunu dinləyicilərinə təqdim etmişdir. Milla 2003-cü ildə model Karmen Houk ilə əməkdaşlıq edərək "Jovovich–Hawk" adlı geyim xəttinin əsasını qoyub. Brend beş il aktiv qaldıqdan sonra 2008-ci ildə fəaliyyətini dayandırdı. Milla Yovoviç həmçinin "Creature Entertainment" adlı prodüser şirkətinin sahibidir.